google/wiki40b huggingface dataset:
Gangnam-gu

Gangnam-gu (koreansk skrift: 강남; kinesiske tegn: 江南, «(bydelen) sør for elven») er et forvaltningsdistrikt sør i Seoul i Sør-Korea. Bydelen har drøyt 500 000 innbyggere og et areal på 40 kvadratkilometer. Gangnam er handelsområdet for byens velstående, og har store kjøpesentre, blant annet i Apgujeong og Cheongdam, samt COEX Mall.
Frem til tidlig 1980-tall var Gangnam og omegn de minst utviklede delene av Seoul, men så satte en rask og omfattende modernisering inn med det resultat at bydelen nå (2012) går for å være et av de mest dynamiske, velstående og trendsettende i Seoul og hele Sør-Korea.
I dagligtale benyttes betegnelsen Gangnam ikke bare om det egentlige Gangnam-gu, men også om de tilstøtende bydelene Seocho-gu og Songpa-gu, alle sør for Hanelva. Kombinert har disse tre gu et areal på rundt 120 km² og en befolkning på 1.567.881 innbyggere (2010), det vil si 20% av Seouls areal og 15% av byens befolkning.
Acanthobrahmaea europaea

Utseende

En middelsstor (vingespenn 50-70 millimeter), gråbrunt-spraglete uglespinner, en av de minste artene i familien. Kroppen er kledt med gråbrune hår. Forvingene er brede og avrundede, med en brunsvart flekk i vingespissen, langs ytterkanten med en rad av halvmåneformede flekker. Midt i vingen er det et svartkantet, gulbrunt tverrbånd som er bredt med bakkanten, smalner inn i midten og er bredt igjen ved forkanten. Bakvingen er ensfarget brungrå i den indre delen, utenfor dette brunhvit med tallrike, tynne, brune tverrbånd.

Levevis

Arten holder til i løvskog mellom 250-850 meter over havet. Larvene lever på ask (Fraxinus excelsior). De voksne spinnerne flyr om natten tidlig om våren, da nattetemperaturene kan gå ned under frysepunktet. Den tidlige flygetiden kan være en medvirkende årsak til at arten ble oppdaget så seint.

Utbredelse

Slekten er bare kjent fra et lite område i Lucania, Sør-Italia. Den er sjelden og fredet.
Pemeron kraftverk

Pemeron kraftverk er et gasskraftverk på Bali i Indonesia. Det har en installert produksjonskapasitet på 183 MW. Utbyggingen startet i 2003.
La Yesca-demningen

La Yesca-demningen er en statlig demning under bygging, med vannkraftverk beliggende i delstaten Jalisco i Mexico. Vannkraftanlegget bygges 105 km nordvest for millionbyen Guadalajara, altså i det nordvestre Mexico. Kraftverket får en installert produksjonseffekt på 750 MW fordelt, og ble påbegynt i 2008 med prosjektert ferdigstillelse i 2012. Reservoaret skal bli på opptil 2,4 km³ vannvolum (2,4 mill m³).
Chizarira nasjonalpark

Landskap

Nordgrensen til nasjonalparken utgjøres av en 400 - 500 meter høy klippevegg fra Zambezi-sletten og opp på platået parken ligger på. Terrenget er bølgende og blir lavere mot sør. Noen steder har elver og bekker gravd ut juv og kløfter. Parken ligger på omtrent 1 000 moh med fjellet Tundazi på 1 434 moh som høyeste punkt. Vegetasjonen er eviggrønne buskvekster og mindre trær.

Klima

De høyeste områdene i parken er langs klippekanten mot nord, og her er det kjøligere og våtere enn på Zambezi-sletten nedenfor. Årlig nedbørsmengde er omkring 600 mm, og regntiden er normalt fra november til april. Sommertemperaturene kan komme opp i 40 grader, mens det om vinteren kan bli kuldegrader nede i elvekløftene.

Dyreliv

Av pattedyr som finnes i parken er elefanter, løver, leoparder, geparder, hyener, afrikansk villhund, stor kudu, nyala, sabelantilope, roanantilope og ellipsevannbukk. Tidligere fantes det en levedyktig bestand av spissneshorn her, men disse er forsvunnet grunnet en kombinasjon av krypskyting og omplasseringer.
Det er registrert nærmere 400 forskjellige fuglearter i Chizarira. Klippeveggene gir gode reirplasser for mange av dem. Vandrefalk og klippeørn er blant rovfuglene som hekker her. Svalefalk er en annen av de hekkende rovfugleartene som finnes i Chizarira. Den er ikke en stedegen art, men er definert som sårbar (kategori VU) av Verdens naturvernunion (IUCN). Andre fuglearter som lever i parken er svartkronebrednebb, gulbukmonark, vestnikator, smaragdgjøk og praktpitta.
Krypskyting er et problem, og har ført til nedgang i bestanden hos flere av dyreartene.

Turisme

Parken kan nås via grusveier, men den er ikke i særlig grad tilrettelagt for turister. Det finnes leirplasser for små grupper, men pr. 2017 ingen faste overnattingssteder inne i parken. I nærheten av parkens hovedkvarter i Manzituba er det en kort flystripe.
Operasjon Black Tiger

Handling

Under fredsforhandlingene om Vietnam i Paris 1973, får kommandogruppen "Black Tiger" i oppdrag å befri CIA-agenter i fangenskap. Fem av de elleve overlever, men fem år senere blir medlemmer av kommandogruppen drept en etter en. John T. Booker, en av kommandogruppens gjenlevende medlemmer, forsøker å finne ut hvem som står bak drapene og hvorfor. Den kvinnelige journalisten Margaret slår seg sammen med ham. Det hele utvikler seg til en kamp på liv og død der Brooker må ta i bruk sine kampsportferdigheter.

Om filmen

Filmen ble satt opp på norske kinoer høsten 1983. Den ble lunkent mottatt av Aftenpostens anmelder, som blant annet beskrev den som forvirrende og kjedelig: «Men på grunn av forvirringen og kjedsommeligheten mister man fort kontakten med filmens figurer, og dens problemer er mest for de voldsglade.»
Filmen innbragte drøyt $18 millioner i USA. Produksjonskostnadene var på ca $1 million.
The Fayetteville Observer

The Fayetteville Observer er en amerikansk avis som kommer ut i Fayetteville i Nord-Carolina. Den ble startet i 1816 som The Carolina Observer, og er den eldste avisen i Nord-Carolina som fortsatt holder det gående.
Den har et opplag på 61 875 på hverdager.
Nimrod

Bibelsk omtale

Den bibelske omtalen av Nimrod er ikke så lang. Han nevnes i slektsregistrene som sønn av Kusj, som var sønn av Kam. Nimrod var altså en sønnesønns sønn av Noah. Det står at han var den første som ble et «veldig menneske på jorden». I 1. Mosebok sies det at han ble hersker i et rike i Midtøsten og at han blant annet grunnla byene Ninive og Kalah. Det sies at han var kjent som en «mektig jeger for Herrens åsyn».
I Bibelen er Nimrods kjerneområder «Babel, Erek, Akkad og Kalne i landet Sinear» og herfra gjennomførte han sine erobringstokter - «fra dette landet dro han til Assur og bygde Ninive, Rehobot-Ir og Kalah og Resen mellom Ninive og Kalah, det er den store byen».
Profeten Mika likestiller Nimrods land med Assurs land: «De skal gjete Assurs land med sverd, ja, Nimrods land med dragne våpen.»
Det hebraiske navn Nimrod kunne oversettes med den gjenstridige eller den seg opprørende, og det ville passe med den traderte karakterisering av en hersker som har tilrevet seg en myndighet uavhengig av Guds styrelse.

Jødisk tradisjon

Etter jødisk overlevering var Nimrod grunnleggeren av det assyriske og babylonske rike. Etter ham skulle byen Nimrud ved floden Tigris ha sitt navn. Nimrod anses som den som begynte med byggingen av Babels Tårn. I rabbinsk tradisjon var Nimrods hustru Semiramis.

Babels tårn

Skjønt det ikke direkte står i Bibelen, er han fra gammelt av blitt forbundet med byggingen av Babels tårn i landet Shinar, noe som resulterte i at Gud forvirret menneskenes språk slik at menneskene skilte lag og dro til alle verdenshjørner.

Nimrod i islam

Islamsk overlevering beskriver Namrūd ibn Kan'ān som en tyrannisk hersker som lot seg ære som gud. For å styrte Allah bygde han et tårn. Allah lot en flue fly inn i hans nese og inn i hans hode. Slik ble Namrūd plaget i 40 dager, til han døde. 
I Koranen nevnes han ikke ved navn. Men det tenkes gjerne at sure al-Anbiya (21,68-69) handler om ham - at det er han som lar Ibrahim (den bibelske Abraham) kaste i ilden. Men ved et under blir Ibrahim reddet.
Henry Smith

Klubbkarriere

Smith begynte sin fotballkarriere hos den engelske amatørklubben Frickley Athletic FC i 1976, og året etter dro han videre til Winterton Rangers FC, også det en engelsk amatørklubb. I 1978 skrev han under på en proffkontrakt med Leeds United FC, men her var han i sterk konkurranse om målvaktsplassen med landsmannen David Harvey, og han fikk derfor ikke spille noen seriekamper på de tre årene han befant seg i klubben.
I 1981 dro han videre til Heart of Midlothian FC, hvor han umiddelbart fikk sin debut i en ligacupkamp mot Airdrie. Smith etablerte seg raskt på førstelaget og ble en selvskreven spiller på startoppstillingen i årene som fulgte, som kulminerte i totalt 476 seriekamper da han forlot Hearts i 1996. Han forlot klubben til fordel for Ayr United FC, hvor han kun fikk 13 seriekamper frem til 2000. Etter dette dro videre til Clydebank FC, hvor han noterte seg for 26 seriekamper, før han avsluttet spillerkarrieren hos Berwick Rangers FC i perioden 2002 til 2004. I sistnevnte klubb ble han den eldste spilleren i Scottish Football League noensinne, i en alder av 46 år.

Internasjonal karriere

Smith fikk sin landslagsdebut for det skotske herrelandslaget den 17. februar 1988 i en vennskapskamp mot Saudi-Arabia, da han kom inn som innbytter i andre omgang for Jim Leighton. Han spilte ytterligere to kamper mot henholdsvis Nord-Irland og Canada frem til 1992, da han også ble tatt ut i landslagstroppen til EM i fotball 1992 av landslagstrener Andy Roxburgh. Han var for øvrig tredjevalg bak nevnte Jim Leighton og Andy Goram, og fikk derfor ikke spille noen flere landskamper hverken i mesterskapet eller i tiden etter.
Belizisk kreol

Belizisk kreol, også kjent som kriol, er et kreolspråk som er nært beslekta med andre kreolspråk i området. Kriol snakkes av rundt 350 000 mennesker i Belize (hvor det fungerer som et lingua franca og snakkes av 70 % av innbyggerne) og i det beliziske diaspora (for det meste i USA).
Belizisk kreol er utvikla fra engelsk, og har bare hatt minimal innflytelse fra spansk. Substratspråka er det indianske språket miskito og flere vest-afrikanske språk som ble bragt til landet av slaver.
Storjoen

Storjoen er en fjelltopp 7 k nordvest for Tvora i H. U. Sverdrupfjella i Dronning Maud Land. Den ble kartlagt fra flyfoto av Den tyske antarktisekspedisjonen (1938–39) og kartlagt på nytt av norske kartografer fra landmålinger og flyfoto av Maudheimekspedisjonen (NBSAE) (1949–52) og flyfoto tatt av den norske ekspedisjonen (1958–59).
Phemonopsis

Levevis

Disse billene har larver som lever i død ved.

Utbredelse

Arten lever på Ny-Guinea.
Charmaine Hooper

Klubblag

Hooper begynte som fotballspiller i Zambia, der faren var stasjonert. Deretter flyttet hun til Nepean i Ontario, og spilte på Nepean Hotspurs som liten. Etter hvert flyttet hun til USA og spilte på North Carolina State University, der hun markerte seg tidlig. Dette var den første av mange utenlandsopphold. I 1993 dro Hooper til Norge og spilte en sesong for Donn i dennes debutsesong i Toppserien. Med god hjelp av Hooper kom Donn på fjerdeplass og Hooper selv kom på tredjeplass på toppscorerlisten det året. Hooper ble imidlertid ikke i Donn, og kort tid etter dro hun til Italia, der hun spilte for Lazio. Heller ikke der ble hun mer enn én sesong, og neste stopp ble Japan. Der hun i Norge og Italia hadde kommet i skyggen av Birthe Hegstad og Carolina Morace i toppscorerkampen, var hun i Japan langt bedre. For laget FC Prima Ham ble hun toppscorer i 1994 og 1995, kåret til «Årets spiller» i 1995 og ble tatt ut på laget i 1994, 1995 og 1996.
Samtidig som hun spilte i Japan, brukte hun tiden mellom sesongene i USA, der hun spilte for Rockford Dactyls. I 1998 avsluttet hun karrieren i Japan, og spilte for Chicago Cobras fram til 2000. I 1999 scoret Hooper begge målet for verdenslaget mot USA i oppkjøringen til VM. Fra 2000-2003 spilte Hooper for Atlanta Beat i WUSA. Hooper markerte seg sterkt også der. I sin første sesong for Beat var hun med på å få laget til finale. Hun kom på andreplass i toppscorerlisten bak Tiffeny Milbrett, og ble tatt ut på årets lag. Hooper ble i Beat fram til ligaen og laget ble lagt ned sent i 2003. Siden da har Hooper vørt av og på innen klubbfotball. Hun spilte i 2006 for New Jersey Wildcats, og i 2008 for Fort Worth FC, men hun står ikke nevnt i Fort Worths spilerliste.

Landslag

Hooper debuterte på det kanadiske landslaget den 7. juli 1986 mot USA. Hun har vært med i startoppstillingen i VM i 1995, 1999 og 2003 og tilsammen scoret fire mål. Hooper og noen andre spillere ble i 2006 suspendert for å ikke ha møtt opp på en trening i Newfoundland.
Hooper har en fotballbane i Ontario oppkalt etter seg.
Klippe

En klippe er en markant oppragende terrengformasjon av geologisk karakter. Det kan være en stupbratt fjellvegg eller en enslig bratt fjellformasjon av en viss størrelse. Noen nøyaktig definisjon ser ikke ut til å eksistere, så akkurat hva som en klippe er kan være litt omdiskutert. Det ser imidlertid ut til at steile eller stupbratte fjellformasjoner stort sett inngår i beskrivelsene av klipper.
I Norge er en av de mest kjente klippeveggene den såkalte Trollveggen i Romsdalen, som i lang tid var populær blant basehoppere. Gibraltarklippen lengst sør på Den iberiske halvøy og De hvite klipper ved Dover i Storbritannia er begge eksempler på klippeformasjoner. I Danmark har man kalkklipper som gjerne kalles klinter, som Møns Klint på øya Møn sør for Sjælland. På Tempelhøyden i Jerusalem står Klippedomen, som indikerer at den vesle fjellformasjonen må ha blitt definert som en klippe en gang i tiden. Det samme gjelder for den Tarpeiske klippe, som var en sørøstlig utstikker av Kapitol i det gamle Roma. Klippen ble ifølge et sagn oppkalt etter den ung piken Tarpeia, som forrådte borgen til sabinerne.
Klipper indikeres ofte i zoologien, der flere arter navngis etter klipper. Et nærliggende eksempel er klippesvale (Ptyonoprogne rupestris), som hekker i fjellstrøk og ved bratte klippekyster. Et annet er klippehopperpingvin (Eudyptes chrysocome), som blant annet kjennetegnes av sin terrestriske atferd på vanskelig tilgjengelige klipper på øyer i Antarktis. En tredje er klipperotte (Petromus typicus), en middels stor gnager som minner om et ekorn og lever i tørre og halvtørre områder med klipper, berg og storsteina ur.
Karbohydrat

Karbohydrater, (dansk: kulhydrater, svensk: kolhydrater) også kalt kol-/kullhydrater eller sakkarider, er energirike organiske molekyler som brukes som energikilde og lager i alle levende bioorganismer, og dessuten inngår som strukturelementer i celleveggene til bakterier, planter og trær, og i bindevev hos dyr. Karbohydrater er de aller vanligste biomolekylene på jorden. Karbohydrater ble tidligere kalt kullhydrater og er en felles betegnelse på sukkerarter og molekyler av lignende oppbygging.

Oppbygging

Rene karbohydrater er bygget opp av grunnstoffene karbon, hydrogen og oksygen, med den generelle formelen [C(H₂O)]ₓ. Kjemisk sett er karbohydrater polyhydroksialdehyder og -ketoner, det vil si aldehyder og ketoner med mange hydroksylgrupper i seg.
Mange karbohydrater er tilsynelatende sykliske etere, mer korrekt sykliske hemiacetaler, idet ketogruppene og hydroksylgruppene danner intramolekylære bindinger. Karbohydrater kan også danne større molekyler ved at de binder seg til hverandre gjennom såkalte sakkaridbindinger. Sakkarider inndeles i oligosakkarider med noen få byggesteiner, og polysakkarider med mange byggesteiner. Oligosakkaridene kan videre inndeles i mono-, di- og tri-sakkarider osv.

Enkle sukkerarter

De enkleste karbohydratene kalles monosakkarider eller enkle sukkerarter og har 3 til 7 karbonatomer per molekyl. De mest betydningsfulle er glukose (druesukker), fruktose (fruktsukker) og galaktose.

Sammensatte sukkerarter

Polysakkarider og disakkarider kalles i et samlebegrep gjerne sammensatte sukkerarter, fordi de består av flere enn ett sukkermolekyl. Disakkarider er den enkleste av disse, og er sammensatt to enkle molekyler (eksempelvis glukose og fruktose). Sukrose (rørsukker) og Maltose (maltsukker) er eksempler på disakkarider. 
Polysakkarider er en sukkerpolymer som består av langkjedete molekyler, satt sammen av mange molekyler. Slike sakkarider er ikke like søte som mono- og disakkarider, men desto bedre for kroppen. Stivelse og cellulose er eksempler på polysakkarider.

Næringsverdi

Karbohydrater inngår som en av tre hovedgrupper med næringsstoffer i mat, ved siden av fett og proteiner, som gir energi til forbrenning. Det er således viktig for alle kroppens celler, og en viktig del av cellens signal- og gjenkjennelsessystem. Karbohydrater, som finnes i matvarer som korn, grønnsaker, frukt og bær, melkeprodukter og honning, forsyner kroppen enten direkte eller indirekte med glukose, som er den sukkerarten cellene kan nyttiggjøre seg til energiformål. Karbohydrater er ikke essensielle næringsstoffer, i motsetning til protein og fett (essensielle energikilder). Imidlertid kan det være gunstig å innta nok karbohydrater til å dekke kroppens behov, som for en voksen person er på ca. 30-40 g glukose per dag.
NASA X-43

Historie

Hyper-X var et program som skulle forske på scramjet-prinsippet (Supersonic Combustion ramjet). Programmet startet med designarbeid og vindtunnel-tester av skalamodeller i 1996. 3 ubemannede X-43A ble bygd, og de vingeløse flyene var kun ment for engangs-bruk.
2. juni 2001 gjennomførte X-43 sin jomfrutur. Sammenkoblet med en Pegasus bærerakett ble det første X-43 løftet til værs av NASAs NB-52B moderfly, og sluppet i 7 000 meters høyde (23 000 fot). Problemer med styresystemet på bæreraketten Pegasus gjorde at bakke-kontrollen måtte sprenge ekvipasjen før X-43 nådde en hastighet der scramjet-motoren kunne startes.
Den andre testflyvningen fant sted i mars 2004, og ble gjennomført med suksess; en ny hastighetsrekord for jetdrevne farkoster ble notert: Mach 6,8. Denne rekorden ble imidlertid slettet i november 2004, da det tredje X-43 oppnådde en hastighet på Mach 9,6 (11 250 km/t).
Hyper-X-programmet gikk over åtte år, og kostet omkring 230 millioner USD. Aeronautics Research Mission Directorate i Washington D.C. sto for prosjektstyringen, mens NASAs Dryden Flight Research Center ved Edwards Air Force Base, California, sto for byggingen og selve testflyvningene. Langley Research Center i Hampton, Virginia hadde ansvaret for utviklingen av den nødvendige hypersoniske teknologien. Ingen X-43 er bevart.

Formål

X-43 var et fartøyer designet for å teste og utvikle hypersoniske scramjet-motorer i Hyper-X-programmet. Siden scramjeten forbrenner oksygenet i luften, elimineres behovet for medbragt oksidant, noe som er plass- og ikke minst vekt-besparende.

Design

De 3 flyene var identiske av utseende, men var konstruert med små forskjeller for å simulere varierende motorgeometri. De to første X-43 var designet for å fly i Mach 7,0, mens det tredje var designet for hastigheter opp til Mach 10. Ved disse hastighetene vil flyet bli utsatt for svært høye temperaturer som vil smelte vanlige metaller. Et varmeskjold konstruert av Boeing består av fliser av karbon-karbon komposittmateriale, og metallegeringer som tåler høye temperaturer og sjokkbølgene ved hypersonisk hastighet, er brukt i strukturen. Fasongen på det fremre skroget fungerte som en luftkompressor for scramjet-motoren.

Testflyvning

Det var aldri meningen at X-43-flyene skulle reddes etter flyvningene, og alle test-data ble derfor kontinuerlig overført til en bakkestasjon. Scramjet er en ramjet som har supersonisk lufthastighet i brennkammeret. X-43s scramjet-motor brukte hydrogen i gassform som drivstoff. Siden scramjetmotoren ikke fungerer ved lave hastigheter, ble X-43 påmontert en Pegasus bærerakett, og bragt opp i luften av NASAs NB-52B moderfly. Etter at ekvipasjen var frigjort fra moderflyet, startet Pegasus-raketten og bragte X-43 opp i tilstrekkelig høy hastighet til at scramjet-motoren kunne startes. X-43 og Pegasus skilte lag, og scramjeten ble startet. Etter omkring 10 sekunder brenntid stoppet motoren, og X-43 begynte på nedstigningen før det til slutt styrtet i havet.
Pardosa aenigmatica

Utseende

Mange av artene i slekten Pardosa er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og et hode-bryst parti (prosoma eller cephalothorax). Foran på hodet er det åtte øyne, hvorav de to midterste er langt større enn de andre.
Tronka

Tronka er en frittliggende, monumental trebygning i klassisk stil på Kalvskinnet i Trondheim. Bygningen ble oppført i perioden 1836–1842 som Trondhjems Hospitals Pleiestiftelse for Sindssvage etter Gustav Adolph Lammers og Ole Peter Riis Høeghs tegninger.
Navnet Tronka kommer trolig fra det franske ordet tronc, som betyr kiste – eller dårekiste. Bygningen fungerte som institusjon for sinnslidende fram til Trondheim kommune overtok bygningene i 1919. 
Bygningen ble fredet av Riksantikvaren i 1927. Statsbygg overtok eiendommen i 1995 og etter et omfattende istandsettingsprosjekt ble bygningen i 2005 tatt i bruk som kontorlokaler for Statsbygg region Midt-Norge.
Cacau

Internasjonal karriere

Selv om Cacau er født i Brasil, ble han aldri tatt ut til landslaget deres.
I februar 2009 ble Cacau tysk statsborger, det betydde at han kunne bli kalt opp til Tysklands fotballandslag.
Han fikk sin debut for det tyske landslaget den 29. mai 2009 mot Kina i en kamp som endte 1-1. Hans første landslagsmål for Tyskland kom den 13. mai 2010, da han scoret to mål mot Malta i en kamp Tyskland vant 3-0. Han ble tatt ut til Fotball-VM 2010 i Sør-Afrika.
Khakrez (distrikt)

Befolkningen

Befolkningen i Khakrez-distriktet er kjent for jirga, et stammeråd . I området bor det nesten bare pashtunere, området var en av de viktigste stedene for Taliban.  Mulla Omar var ifølge Taliban født i Khakrez distriktet.

Kulturell høytid

Shah Maqsood Agha var en av de viktigste sufiene som døde i Kandahar. Khakez-distriktet er kjent på grunn av Shah Maqsood Agha-helligdommen, en av de viktigste islamske helligdommene i Afghanistan. Området ble bombet og skadd i 2001, og er siden under rehabilitering.   Mange pashtun-pilegrimer fra Kandahar, Ghazni, Herat og Quetta reiser hit for å delta i nyttårsfeiringen. Hvert nyttår, nowruz 20.-21. mars,  reiser folk fra Kandahar hit for å se på at flagget heises.  Hvert år kommer Khandars guvernør for å heise flagget, noen ganger kommer også president Karzai, som har vært der mer enn 3 ganger fra 2001 til 2013.
RAVIS

RAVIS (Realtime Audiovisual Information System) er et digitalt system for radiokringkasting.

Beskrivelse av systemet

RAVIS er et multimediesystem med begrenset båndbredde og har blitt utviklet for å effektivisere bruk av spektrumbånd som brukes for FM kringkasting i VHF bånd II. Systemet skal også kunne brukes i VHF bånd I.

Tekniske spesifikasjoner

RAVIS bruker en båndbredde på enten 200 kHz eller 250 kHz på FM-båndet. Innenfor denne båndbredden kan man oppnå en datahastighet fra 150 kbit til 900 kbit.
RAVIS er testet for feilfritt mobilt mottak i opptil 250 km/t. Testene er utført i bymiljøer, i distrikter med vanskelig topografi og skogsområder og vannområder – områder som typisk opplever refleksjoner og forstyrrelser.
Det er mulig å selv konfigurere båndbredden avhengig av behovet for feilkorrigering opp mot behovet for båndbredde for lyd og bilde. Båndbredden som benyttes av systemet, gjør det mulig å bruke systemet på FM-båndet i Europa.
Systemet bruker MPEG-4 AVC for video og MPEG-4 HE AAC for lyd.
Generell beskrivelse av systemet kan man finne i ITU-R Report ВТ.2049-2 (Appendix 5 – Digital narrowband multimedia broadcasting system AVIS).
Testene gjennomføres i Russland og det skal utføres mer detaljerte tester av RAVIS i 2010.
Dingbian

Dingbian (kinesisk: 定边县; pinyin: Dìngbiān Xiàn) er et fylke i provinsen Shaanxi i Folkerepublikken Kina. Det ligger i byprefekturet Yulin.
Folkemengden var på 286 698 innbyggere i 1999.

Samferdsel

Kinas riksvei 307 passerer gjennom området. Den begynner i Qikou i Hebei og fører gjennom provinsene Shanxi og Shaanxi til Yinchuan i den autonome region Ningxia Hui.
Danbo

Danbo (ダンボー Danbō,  norsk: papp) er en pappboksrobot fra mangaserien Yotsuba&!, skrevet av Kiyohiko Azuma. I oversettelsene til ADV Manga ble figuren kalt Cardbo, men det opprinnelige japanske navnet ble brukt i de senere Yen Press-oversettelsene. Egentlig er Danbo bare en person i et pappkostyme, men Yotsuba, hovedpersonen i serien, innser ikke dette. Danbo ble senere et internettmem, og har inspirert diverse elektronikk.